Det er svært, selv som topgymnast, at blive udtaget til DGI Verdensholdet, men for 24-årige Oliver Toft Lienhøft lykkedes det at slippe gennem nåleøjet. Fredag 17. september optræder han med holdet i Hobro.

Oliver Toft Lienhøft startede sin gymnastiske karriere i IK Rosendal Hobro, og efterfølgende har han været gymnastiklærer på både Sundeved Efterskole og BGI Akademiet. Men drømmen om at være gymnast på fuld tid fik ham til at deltage i udtagelsen til DGI Verdensholdet. I juni 2021 fik han beskeden om, at han var kommet med på holdet. - DGI Verdensholdet har altid været et personligt mål for mig. Det er den perfekte sammensætning af dans, gymnastik og fællesskab, fortæller Oliver Toft Lienhøft, der glæder sig til at optræde i de velkendte rammer i Hobro Idrætscenter. - I al den tid jeg kan huske, har det altid været årets oplevelse for mig, når der var forårsopvisning i Hobro, så jeg glæder mig enormt til at skulle optræde i byen. Det er min hjemby, så den opvisning har en helt speciel betydning for mig, siger han. Sebastian Baand Larsen fra Aalborg er også med på årets verdenshold, lyder det fra DGI. Gymnasterne har brugt hele sommeren på at sammensætte showet, hvor de har trænet ni timer hver dag på BGI Akademiet syd for Horsens. Efter deres Take Off turné er planen, at de til oktober rejser ud i verden for at optræde med showet. DGI Verdensholdet optræder lørdag 11. september i Aalborg Stadionhal og fredag 17. september i Hobro Idrætscenter.